ኖርዌይ ከአንድ ቢሊዬን ብር በላይ ድጋፍ አደረገች
ኖርዌይ ኢትዮጵያ ለምታከናውነው የአረንጓዴ ልማት ስትራቴጂ ማስፈጸሚያ የ1 ነጥብ 7 ቢሊዬን ብር ድጋፍ አደረገች። የድጋፍ ስምምነቱን የገንዘብና ኢኮኖሚ ልማት ትብብር ሚኒስትር ዴኤታ አቶ አድማሱ ነበበ እና በኢትዮጵያ የኖርዌይ አምባሳደር አንድሬስ ጋርደር ተፈራርመዋል። ሚኒስትር ዴኤታው በዚህ ወቅት እንዳሉት የገንዘብ ድጋፉ  በደቡብ ምዕራብ ላሉ የአገሪቱ ቦታዎች፣ደቡብ፣ጋምቤላና ኦሮሚያ ክልሎች የተራቆቱ አካባቢዎችን ለመንከባከብና የአፈር መሸርሸርን ለመከላከል ጥቅም ላይ የሚውል ነው። ኢትዮጵያ የካርበን ልቀትን በመቀነስና የአየር ንብረት ለውጥን በመቋቋም እ.ኤ.አ. በ2025 መካከለኛ ገቢ ያላት አገር ለመገንባት ያላትን ራዕይ ለማሳካት የኖርዌይ መንግስት ድጋፍ እያደረገ መሆኑንም አቶ አድማሱ ገልጸዋል። በሁለተኛው የእድገትና ትራንስፎርሜሽን እቅድ ዘመን ለደን ጭፍጨፋ፣መሬት መራቆት እና የባዮ  ጋዝ ልቀት መከላከል ስራዎች ወይም REDD+ ፕሮግራም ትኩረት በመስጠት አረንጓዴ ኢኮኖሚ ለመገንባት ጥረት እያደረገች እንደሆነም አስታውቀዋል። ለREDD+ ኢንቨስትመንት የተደረገው ድጋፍ በደን መጨፍጨፍና በመሬት መራቆት የሚመጣውና የካርበን ልቀትን ለመቀነስ ከፍተኛ አስተዋጽኦ እንዳለው አስረድተዋል።ኢትየጵያ አረንጓዴ ልማት ኢኮኖሚ ለመገንባት ኖርዌይና ሌሎች አጋር ድርጅቶች የሚያደርጉት የፋይናንስ፣ የቴክኒክና ቴክኖሎጂ ድጋፍ ቀጣይነት አስፈላጊ እንደሆነ ገልጸዋል።የኖርዌይ መንግስት ድጋፍ ለአደጋ ተጋላጭ የሆኑ ደኖችን ለመንከባከብና የአየር ንብረት ለውጥና አካባቢ ጥበቃ ስራዎችን ለማከናወን ያግዛል ብለዋል።በኢትዮጵያ የኖርዌይ አምባሳደር አንድሬስ ጋርደር በበኩላቸው የኢትዮጵያ መንግስትና ህዝብ በአካባቢ ጥበቃና የአየር ንብረት ለውጥ ስራዎች ላይ የሚያደርገው እንቅስቃሴ ለሌሎች አገሮች አርዓያ የሚሆን ነው ብለዋል።የአየር ንብረት ለውጥን በመቋቋም አረንጓዴ ልማት ለመገንባት የሚደረግላትን ድጋፍ በትክክል ለታለመለት አላማ በማዋል ረገድ በአለም አቀፍ ደረጃ መሪ እንደሆነችም ጠቁመዋል።በመሆኑም ድጋፉ የሁለቱን አገሮች ሁለንተናዊ ግንኙነት ከማጠናከሩም በተጨማሪ  ኢትዮጵያ የጀመረችውን የአረንጓዴ ልማት ስትራቴጂ ለመደገፍ አብሮ መስራት እንደሚፈልጉ ገልጸዋል።ኢትዮጵያ የአረንጓዴው ልማት ስትራቴጂዋን በትክክል በመተግበር የካርበን ልቀትን መቀነስ የምትችልበት ተስፋ ሰጭ እንቅስቃሴ እያደረገች መሆኑንም ጠቁመዋል።የኖርዌይ መንግስት  ኢትዮጵያ በአካቢ ጥበቃ ዘርፍ የያዘችውን የአረንጓዴ ኢኮኖሚ ግንባታ ስራዎች ላይ ቀይነት ያለው ድጋፍ እንደሚያደርግም አምባሳደር ጋርደር ገልጸዋልኢዜአ ። 